Á nýliðnu ári sóttu 26.000 gestir Síldarminjasafn Íslands heim . Um er að ræða svolitla fækkun frá fyrra ári , eða um 5% , sem skýrist af afar miklum fjölda gesta á fjölbreyttum viðburðum í húsakynnum safnsins á samnorrænni strandmenningarhátíð á síðasta ári . Enn eru erlendir ferðamenn fleiri en innlendir gestir , eða um 60% . Þá heimsóttu um 700 nemendur á öllum skólastigum Síldarminjasafnið í skipulögðum námsheimsóknum og íbúar Fjallabyggðar eru jafnframt tíðir gestir á safninu og voru um 650 á árinu . Augljóst er að ferðamannatímabilið er að lengjast og gestum fjölgar ár frá ári , sér í lagi yfir vetrarmánuðina því í fyrsta sinn taldi enginn mánuður ársins færri en eitt hundrað gesti . Skipulagðar leiðsagnir um safnið voru 355 á árinu og hafa aldrei verið fleiri .